НэхъыфIхэр командэ къыхэхам хагъэхьэ
Шэджэм щIыналъэм щыIэ парадромым иджыблагъэ щекIуэ-кIащ «Параплан — парящий полёт» авиацэ псынщIэ дыдэ спортымкIэ Урысейм и чемпионат. Псори зэгъусэу абы хэтащ къэралым и щIыпIэ 15-м къикIа спортсмен 56-рэ.
ЦIыхухъухэм я деж пашэ щыхъуащ Пермь къикIа Трегубов Константин, етIуанэ хъуащ воронеждэс Коробков Андрей. Сахалиным щыщ Елисеев Андрей ещанэщ. ЦIыхубзхэм я зэпеуэм щытекIуащ Рязань къикIа Соколовэ Олеся. Абы къыкIэлъокIуэ Новиковэ Татьянэрэ (Симферополь) Алексинэ Маринэрэ (Санкт-Петербург).
Зэхьэзэхуэм хэтахэр зэпеуащ псынщIэу лъагъуэр къызэпачынымкIэ, лъэпощхьэпохэр къызэранэкIыурэ щIыпIэ хэхам нэсынымкIэ, нэгъуэщIхэмкIи.
Мы гъэм чемпионатыр бгылъэ щIыпIэхэм зэрыщекIуэкIар щыхьэт тохъуэ Урысейм параплан спортым зыужьыныгъэ зэрыщигъуэтам. Спортсменхэм къагъэлъэгъуащ Iэзагъ лъагэ икIи нэхъыфIхэр дунейпсо зэпеуэхэм хэтыну къэралым и командэ къыхэхам хагъэхьащ.
ЖЫЛАСЭ Замир.
